
Navigálás a szürkezónában - A kíberhírszerzés elméletben és gyakorlatban

Kulcsszavak: kiberhírszerzés, kiberkémkedés, nemzetközi jog, nemzetközi kapcsolatok
A kiberhírszerzés korunk egyik legnagyobb kihívása, hiszen bár mindenki alkalmazza,
a legtöbb állam még nem tudja teljesen értelmezni a technológia adta lehetőségeket és
veszélyeket, és nem tudják pontosan érzékelni egy-egy kiberhírszerzési művelet súlyosságát és
jelentőségét. Miközben az államok egyre inkább szembesülnek a kiberfenyegetések hatásaival,
a meglévő jogi keretek és normák nem nyújtanak egyértelmű iránymutatást ezen támadások
kezelésére és a felelősség megállapítására. Az államok reakciói azonban — a diplomáciai
eszközöktől és szankcióktól kezdve a kibervédelmi intézkedések és nemzetközi együttműködés
erősítéséig — arra mutatnak, hogy a kiberhírszerzés elleni fellépés kollektív fellépést és átfogó
nemzetközi jogi szabályozást igényel. Az egyértelmű és hatékony normák kialakítása nemcsak
az államok közötti bizalmat erősítheti, hanem hozzájárulhat a kibertér biztonságosabbá
tételéhez, ahol a nemzetközi jog és az államok együttműködése képes lépést tartani a
technológia rohamos fejlődésével és az új típusú fenyegetésekkel. Ez azonban kifejezetten
nehéz, hiszen egyik állam sem kívánja feláldozni a saját kiberhírszerzési műveleteinek
jogszerűségét. Tehát jelenleg egyfajta nemzetközi szürkezónában vagyunk.
A dolgozat ezt a szürkezónát mutatja be. Bemutatja a kiberhírszerzési műveletek betudásának
nehézségeit, és a terület szabályozatlanságát. Emellett azonban azt is bemutatja, hogy az
államok a világos nemzetközi jogi normák hiányában milyen válaszlépéseket és megelőző
intézkedéseket tesznek annak érdekében, hogy a kiberhírszerzési műveletek okozta
fenyegetéseket csökkentsék. A dolgozatom célja az volt, hogy egy átfogó elemzést nyújtson
egyrészt a nemzetközi jog jelenlegi helyzetéről, másrészt azonban az, hogy bemutassa a realitást
és azt, hogy az államok a kiberhírszerzés esetén valójában nem a nemzetközi jogra, hanem más
eszközökre támaszkodnak.



